ANC ontsteld oor “sensuur” op WikipediaSó het 'n blad oor die ANC vir 'n ruk lank op Wikipedia vertoon. Sekere sinne op die webblad waar melding gemaak word van korrupsie in die party is met swart blokke toegemaak. ŉ Woordvoerder van die ANC, Keith Khoza, sê die veranderinge wat op die webblad aangebring is strook nie met ŉ beskaafde samelewing nie. Enige internet-gebruiker kan tans veranderinge aanbring op Wikipedia. Die veranderinge op die ANC se blad is in protes gedoen teen die Wetsontwerp op die Beskerming van Staatsinligting wat Dinsdag deur die Nasionale Vergadering deurgevoer is. Burgerlike organisasies en die media is ontstoke oor die deurvoer van die sogenaamde “geheimhoudingswet” en sê dit is ŉ aanval op mediavryheid. Die ANC se blad is egter weer later reggestel.